ב"ה

**אין עוד מלבדו!**

מבוסס על שער היחוד והאמונה פרקים א-ו, דרך מצוותיך מצות אחדות ה', לקו"ש חכ"ט ואתחנן א'

באחד מבתי הספר העממיים ברוסיה הקומוניסטית בתחילת שנות העשרים של המאה הקודמת, החליט מורה מסוים ללמד את תלמידיו שיעור חשוב על האמונה בבורא העולם.

"תלמידים יקרים, אתם רואים את הלוח?" שאל המורה

"כמובן", "בודאי", "אכן כן" נשמעו קריאות הילדים מכל רחבי הכיתה

"מצויין" נענה המורה "אז סימן, שהלוח קיים!"

"אתם רואים את הקיר?" שאל המורה בשנית, ומבלי לחכות לתשובה, הוא המשיך "סימן שהקיר קיים!"

"תלמידים יקרים, האם אתם רואים את הבורא? את האלוקים?" גיחך המורה בערמה לעבר קהל מאזיניו.

שקט מוחלט בכיתה, שכללה מספר לא מבוטל של תלמידים יהודיים ממשפחות דתיות, אף אחד לא מעיז לענות מחשש ל…

"אהה, זהו סימן ברור, שאין כזה דבר! לא היה ולא נברא!" הפטיר המורה בפסקנות.

בכיתה ישב לו ילד שהגיע מבית חסידי ובלית ברירה נאלץ להיות נוכח בשיעורים, כשהוא שמע את דברי המורה, חמתו בערה בו, והוא עשה מעשה..

הוא נעמד על הכסא וצעק:"תלמידים, אתם רואים את **המוח** של המורה?"

"לא…..סימן שאין לו!!!"

*פרשת ואתחנן נקראת לעולם בשבת נחמו, השבת שלאחר תשעה באב. הפרשה פותחת בתחנוניו ותפילותיו של משה לה' שיאפשר לו להיכנס לארץ, וממשיכהב מסת חיזוק ודרבון לשמירת המצוות ולדביקות בבורא, משה מזכיר לישראל בחירת הקב"ה בהם, ומעודדם לזכור ולא לשכוח את יציאת מצרים ואת מעמד מתן תורה. משה רבנו חוזר על עשרת הדברות שנשמעו בסיני, ומתאר*

*בצבעים חיים את ההתגלות האלוקית העצומה ואת הרושם האדיר שהאירוע הותיר בעם.בהמשך לתיאור מתן תורה מופיעה בתורה הפרשה הראשונה של קריאת שמע, מהפסוקים המפורסמים ביותר בתורה, "שמע ישראל ה' אלוקינו ה' אחד", הציווי על אהבת ה'ומצוות תפילין ומזוזה.*

אחד הנושאים המרכזים בפרשתנו הוא הציווי על "אחדות ה'", כאשר כל המקורות העיקריים לנושא חשוב זה כתובים בפרשתנו. הפסוק המפורסם ""וידעת היום והשבות אל לבבך, כי ה' הוא האלוקים בשמים ממעל ועל הארץ מתחת, אין עוד". ופסוק שני, מפורסם עוד יותר, הפסוק הראשון של קריאת שמע, הקובע: "ה'אלוקינו **ה' אחד**".

בהשקפה ראשונה, שטחית וחיצונית, מצווה עלינו התורה להאמין שיש רק אלוקים שליט **אחד.** בניגוד לאמונה הרווחת בקרב העמים הקדמונים כי יש אלפי ורבבות אלים ואלילים, פוסקת התורה, שאלוקים...יש רק אחד!

אלא, שרעיון האלילות והשגעון לרדוף ולעבוד את השמש, הירח, הכוכבים (ומה לא?..) נשמע כ"כ אבסורדי ומגוחך, שכל אדם מן השורה עומד תמה:" מדוע צריכה התורה להזהיר ולצוות פעם אחר פעם, על דבר כה פשוט?"

האדמו"ר הזקן, בספר ה"תניא" מנסח את השאלה במעט אירוניה וציניות ניכרת:"וכי תעלה על דעתך שיש אלוקים נשרה במים מתחת לארץ, שצריך להזהיר כל-כך, "והשבות אל לבבך"?!

שאלה נוקבת זו, שהעסיקה את פרשני המקרא, מאז ומתמיד, מכריחה אותנו לומר, שישנו פירוש עמוק יותר במילים-"אין עוד מלבדו" ו"ה' אלוקינו ה' אחד". עיון קל במקורות ילמד אותנו שהפירוש הנכון למילים:"אין עוד מלבדו" אינו (רק) שאין עוד אלוקה/בורא מבלעדי ה', כי אם, **אין עוד כח שליט מלבדו**. בניגוד, לאומות העולם המאמינים שהקב"ה אכן ברא את העולם ועכ"ז הוא אינו שותף פעיל בכל מעשה אשר נעשה תחת השמש. לדבריהם, הוא השאיר את ההתעסקות השוטפת עם העולם וברואיו, בידי כוחות רוחניים אחרים כדוגמת כוחות הטבע, או לחילופין, המזלות והמלאכים. הם 'נציגים של האלוקים' ותפקידם 'לעזור' להקב"ה בהנהגת העולם וברואיו.

התורה באה ללמד אותנו מסר חשוב, עמוק ופנימי ביותר- להקב"ה אין עוזרים! לא כוכבים, לא מזלות, לא מלאכים, לא ספירות, ואפילו לא...בני אדם!

אין שום מציאות בעולם (ומעליו) שתוכל לשנות את ההשגחה הפרטית אותה קבע הקב"ה לכל בריאה ובריאה. רופא מומחה ועורך דין מצטיין יכולים להיות שלוחיו של הקב"ה לעזור לאדם זה או אחר במצבו הקשה, אבל, הם ,**לעולם,** לא יוכלו לשנות את גורלו! היכרות עם סגן ראש הממשלה או שר בחיר ממשלת ארה"ב לא תועיל כלום לאדם, באם הקב"ה החליט אחרת. העולם כולו, על כל מרכיביו וכוחותיו, הוא רק כ'גרזן ביד החוצב' הלא הוא- הקב"ה בעצמו!

תורת החסידות, כמו תמיד, מגלה רובד עמוק עוד יותר. לאור דברי הבעש"ט וע"פ ביאורי אדמו"רי חב"ד לדורותיהם, פירוש המילים:"אין עוד מלבדו" משמעותו- אין שום מציאות מבלעדי ה'!

לא רק ש**אין לנו שליטה וממשלה** על הקורה בתוכינו ומסביבנו, כי אם אין לנו קיום ומציאות עצמית כלל! למעשה, מבלי התערבותו של הכח האלוקי הבורא אותנו בכל רגע ורגע, אנחנו, **באמת,** לא קיימים. אסור לנו להסתכל על העולם כתור מציאות קיימת, אותה הקב"ה (רק) מחיה, בכל רגע ורגע, כדוגמת הנשמה המחיה את הגוף. האמת היא, ש"אין עוד"- אין עולם, מבלעדו יתברך!

מובן מעצמו, כמה קשה לאדם מן השורה 'לעכל' אמונה שכזו, כמה הוא יצטרך לעמול על מנת להחדיר בעצמו את התודעה ש"אני לא קיים"- לכן מצווה עלינו התורה-"והשבות אל לבבך"- תפנים, תחדיר, תתבונן ותתמקד באמת האלוקית שיש רק מציאות קיימת אחת-ה'!

התכנית האלוקית בבריאת העולם היתה שאמת זו תשרור בעולם כולו בגילוי לעיני בשר בימות המשיח. על ידי עבודה מפרכת בכל זמן משך הגלות לנסות ולהחדיר את האמת האלוקית במוחינו וליבנו, מבטיח לנו הנביא כי, בסופו של דבר- "ולא יכנף עוד מוריך והיו עיניך רואות את מוריך" (ישעיה ל,כ ) "ונגלה כבוד ה' וראו כל בשר יחדיו כי פי ה' דבר" (ישעיה מ,ה) בביאת הגאולה, לא נצטרך לעבוד יותר על הפנמת האמונה, כי הגילוי האלוקי שישרור אז, יביא את כל אחד מאיתנו להכרה מוחשית ומליאה ש"ידע כל פעול כי אתה פעלתו, ויבין כל יצור כי אתה יצרתו".

לאור האמור, פרשת ואתחנן מציגה בפנינו את תכנית הפעולה להבאת הגאולה. עלינו לעבוד את 'עבודת האמונה'- להחדיר בנו ובסובבים אותנו את ההכרה השכלית ש"אין עוד". דווקא עכשיו, בימים האחרונים לפני ההתגלות האלוקית של ימות המשיח, עלינו ללמוד לעומק את פנימיות התורה ולהתבונן במאמרי החסידות המבארים, בטוב טעם ודעת, כיצד...אין עולם!

ונסיים בסיפור אותו סיפר המשפיע ר' מענדל פוטערפאס ז"ל:

פעם נסע הגביר החסידי, ר' מענדל גורארי' ברכבת לביתו בקרמנצ'וג, הנסיעה היצה ארוכה מאוד והוא החליט לעבור בין הקרונות על מנת למצוא "פנים יהודיות"..

לפתע, צדה את עינו דמות כלשהי המכונסת בפינה מתחת לשמיכה, אך היה ניכר בבירור, שאין השוכב שם ישן סתם..

מבלי לחשוב פעמיים, ניגש ר' מענדל, הרים בבת אחת את השמיכה והושיט את ידו ל'שלום עליכם' חם ולבבי. הוא גילה שמתחת לשמיכה, שכב החסיד המפורסם, ר' גרשון בער מפאהאר, תלמידו של ר' הלל פאריטשער, שהיה שקוע שעות רבות בהתבוננות מעמיקה באחדות ה'.

ר' גרשון בער פנה לר' מענדל:"אברך יקר- מי אתה?"

 "שמי מענדל גורארי'"

"ולאן אתה נוסע?"

"הביתה, לקרמנצו'ג" ענה ר' מענדל.

אז אמר ר' גרשון בער, מתוך התבוננות מעמיקה, את המשפט שנשאר חקוק בזכרונו של ר' מענדל לעד...

"זאלסט איינטענה'ן די שטוב מיט די קינדער אז[=עליך להחדיר באישתך ובילדיך כי] הוא לבדו ואין זולתו!

שבת שלום!